Gymnasiet i Nørresundby var fyldt med besøgende og nuværende elever, som kunne vise gæsterne, hvordan det er at være gymnasieelev.

Parkeringspladsen foran Nørresundby Gymnasium er propfyldt med biler på trods af, at det er lørdag formiddag. Inde på skolen sidder gymnasieeleverne i klasselokalerne og modtager undervisning. Ved første øjekast ligner det en helt almindelig skoledag, men helt almindelig er den ikke. Der er åbent hus for kommende potentielle elever, og de nuværende elever spiller en essentiel rolle i den forbindelse. - Vi vil vise, hvordan det er at være elev her på stedet, og det gør man bedst med de nuværende elever til stede, siger Anders Hovgesen, der er uddannelsesleder på Nørresundby Gymnasium & HF. Eleverne ved bedst En af dagens besøgende er Laura Jensen fra Aabybro. Hun ved allerede godt, hvilken studieretning hun skal have, når hun skal starte på gymnasiet efter niende klasse, men hun er alligevel glad for, at hun brugte sin lørdag formiddag med at besøge sit kommende gymnasium. - Det er meget spændende at se, hvordan undervisningen foregår herude. Og også at høre eleverne, hvordan de har det med at gå på skolen, siger hun. Laura Jensen bruger formiddagen på at besøge forskellige klasselokaler, og hun taler også med et par af de nuværende elever. - Jeg synes, det er en fin skole. Der er et godt fællesskab og gode lærere, siger Nanna Hyllested, der går i 2.b. Mange muligheder Nørresundby Gymnasium vil tydeliggøre overfor kommende elever, hvad de kan tilbyde. Ifølge uddannelseschefen er det en nødvendighed i en tid, hvor der kommer stadigt flere tilbud til de unge. - Der er mange muligheder i dag, når man står som ung og skal vælge en ungdomsuddannelse. Vi oplever en stigende efterspørgsel på, hvad det egentlig er, de forskellige uddannelser kan, siger Anders Hovgesen. Ingen tvivl hos Laura For Laura Jensens vedkommende er der ingen tvivl om, hvad fremtiden bringer efter dagen i dag. - Efter niende vil jeg starte her på Nørresundby Gymnasium. Så vil jeg tage et sabbatår og så skal jeg læse historie på Aarhus Universitet. Og en ph.d vil da ikke skade nogen, siger hun og griner. I bytte for skoledagen i dag, har gymnasieeleverne på Nørresundby Gymnasium fået lov til at holde fri på mandag.